26.03.2018

**COMUNICAT DE PRESĂ**

**Acţiuni de informare şi conştientizare a angajatorilor în domeniul securităţii şi sănătăţii în muncă**

În perioada 22-23 martie 2018 au avut loc la sediul Inspectoratului Teritorial de Muncă Galaţi două acţiuni de informare şi conştientizare a angajatorilor în domeniul securităţii şi sănătăţii în muncă, la care au participat 68 de persoane: conducători de unităţi, reprezentanţi ai serviciilor interne şi externe de prevenire şi protecţie, lucrători desemnaţi, membri ai Comitetelor de Securitate şi Sănătate în Muncă.

În programul cadrul de acţiuni al instituţiei noastre pe acest an sunt prevăzute acţiuni/campanii de verificare a respectării prevederilor legale în domeniul securităţii şi sănătăţii în muncă, precum şi acţiuni de informare şi conştientizare a angajatorilor care urmăresc îmbunătăţirea securităţii şi sănătăţii în muncă, în special în sectoarele economiei naţionale cu riscuri majore de accidentare şi îmbolnăvire profesională.

Prezentăm detaliat cele două acţiuni de informare şi conştientizare a angajatorilor.

**1.** **Acţiune de informare şi conştientizare a angajatorilor cu privire la Legea prevenirii nr.270/2017 şi HOTĂRÂREA DE GUVERN nr. 33 din 25 ianuarie 2018 privind stabilirea contravenţiilor care intră sub incidenţa Legii prevenirii nr. 270/2017, precum şi a modelului planului de remediere.**

Au fost prezentate: planul de remediere care se anexează la procesul-verbal de constatare a contravenţiei şi de aplicare a sancţiunii, precum şi contravenţiile prevăzute în Legea nr. 310/2006 a securităţii şi sănătăţii în muncă care intră sub incidenţa legii prevenirii nr.270/2017 şi anume:

* Art. 39 alin. (2), pentru încălcarea art. 13 lit. c) „În vederea asigurării condiţiilor de securitate şi sănătate în muncă şi pentru prevenirea accidentelor de muncă şi a bolilor profesionale, angajatorii au următoarele obligaţii: […] c) să obţină autorizaţia de funcţionare din punctul de vedere al securităţii şi sănătăţii în muncă, înainte de începerea oricărei activităţi, conform prevederilor legale”.
* Art. 39 alin. (6) lit. a pentru încălcarea art. 9 alin. (1): (1) În toate cazurile, pentru a se ocupa de organizarea activităţilor de prevenire şi a celor de protecţie, ţinând seama de mărimea întreprinderii şi/sau unităţii şi/sau de riscurile la care sunt expuşi lucrătorii, precum şi de distribuţia acestora în cadrul întreprinderii şi/sau unităţii, se impune ca: a) lucrătorii desemnaţi să aibă capacitatea necesară şi să dispună de mijloacele adecvate; b) serviciile externe să aibă aptitudinile necesare şi să dispună de mijloace personale şi profesionale adecvate; c) lucrătorii desemnaţi şi serviciile externe să fie în număr suficient”.
* Art. 39 alin. (6) lit. b pentru încălcarea art. 14 „ Alimentaţia de protecţie se acordă în mod obligatoriu şi gratuit de către angajatori persoanelor care lucrează în condiţii de muncă ce impun acest lucru şi se stabileşte prin contractul colectiv de muncă şi/sau contractul individual de muncă” şi art. 15 „(1) Materialele igienico-sanitare se acordă în mod obligatoriu şi gratuit de către angajatori; (2) Categoriile de materiale igienico-sanitare, precum şi locurile de muncă ce impun acordarea acestora se stabilesc prin contractul colectiv de muncă şi/sau contractul individual de muncă”.
* Art. 39 alin. (8), lit. a) pentru încălcarea art. 12 alin. 1, lit. d, (1) Angajatorul are următoarele obligaţii: […]d) sa elaboreze pentru autorităţile competente şi în conformitate cu reglementările legale rapoarte privind accidentele de muncă suferite de lucrătorii săi”; art. 13 lit. g „În vederea asigurării condiţiilor de securitate şi sănătate în munca şi pentru prevenirea accidentelor de muncă şi a bolilor profesionale, angajatorii au următoarele obligaţii: […] g) să ia măsuri pentru asigurarea de materiale necesare informării şi instruirii lucrătorilor, cum ar fi afişe, pliante, filme şi diafilme cu privire la securitatea şi sănătatea în muncă”; art.18 alin. (6) „ Angajatorul trebuie să acorde reprezentanţilor lucrătorilor cu răspunderi specifice în domeniul securităţii şi sănătăţii lucrătorilor un timp adecvat, fără diminuarea drepturilor salariale, şi să le furnizeze mijloacele necesare pentru a-şi putea exercita drepturile şi atribuţiile care decurg din prezenta lege” precum şi art. 40 „ Constituie contravenţie şi se sancţionează cu amendă de la 5.000 lei la 10.000 lei neprezentarea de către serviciile externe a raportului semestrial de activitate.”

*Precizăm că, pe portalul Inspecţiei Muncii, în index, în cadrul secţiunii „zona de informare”, în sublink- ul „informaţii privind legea prevenirii nr.270/2017” se regăsesc informaţiile precizate în cadrul art.3 alin. 1 din Legea prevenirii nr.270/2017*:

* Legislaţia în vigoare referitoare la constatarea şi sancţionarea contravenţiilor;
* Drepturile şi obligaţiile inspectorilor de muncă în desfăşurarea activităţii de control, de constatare a contravenţiilor şi aplicare a sancţiunilor contravenţionale;
* Contravenţiile care intră sub incidenţa legii prevenirii nr.270/2017;
* Faptele contravenţionale pentru care Inspecţia Muncii are competenţe de constatare şi aplicare a sancţiunilor în domeniul relaţiilor de muncă exceptate de la aplicarea legii prevenirii;
* Legislaţia în domeniul securităţii şi sănătăţii în muncă exceptată de la aplicarea legii prevenirii.

Pe pagina de internet a instituţiei noastre există o secţiune care face legătura directă cu informaţiile menţionate mai sus, accesând link – ul: <https://www.inspectiamuncii.ro/informatii-privind-legea-prevenirii-nr.-270/2017>

**2. Acţiune de informare şi conştientizare a angajatorilor cu privire la respectarea cerinţelor minime de securitate şi sănătate în muncă pentru transportul rutier al mărfurilor periculoase**

Au fost prezentate:

* legislaţia specifică în domeniul circulaţiei rutiere şi legislaţia în domeniul securităţii şi sănătăţii în muncă;
* aspecte care vizează managementul riscului rutier;
* dinamica accidentelor de muncă în perioada 2015-2017, în ceea ce priveşte accidentele de circulaţie şi cele de traseu înregistrate la nivelul judeţului Galaţi;
* concluzii rezultate în urma efectuării controalelor la transportatorii auto, dar şi a cercetării evenimentelor care s-au produs în trafic;
* preocupări şi obiective ale instituţiei noastre pentru perioada următoare în ceea ce priveşte transportul auto şi de mărfuri.

*Din analiza dinamicii accidentelor de muncă înregistrate în ultimii 3 ani la nivelul judeţului Galaţi, se remarcă faptul că numărul accidentelor de muncă de circulaţie se menţine la un nivel ridicat.*

*Raportând numărul accidentelor de muncă de circulaţie la totalul accidentelor de muncă din judeţul Galaţi se constată următoarea situaţie:*

* *în anul 2015: 13 accidente de muncă de circulaţie (din care 6 de traseu) cu 19 persoane accidentate, faţă de 98 accidente de muncă la nivelul judeţului Galaţi, cu 102 persoane accidentate – reprezentând 13,2 % din total accidente;*
* *în anul 2016: 19 accidente de muncă de circulaţie (din care 4 de traseu) cu 26 persoane accidentate, faţă de 103 accidente de muncă la nivelul judeţului Galaţi, cu 107 persoane accidentate – reprezentând 18,4 % din total accidente;*
* *în anul 2017: 21 accidente de muncă de circulaţie (din care 3 de traseu) cu 24 persoane accidentate, faţă de 101 accidente de muncă la nivelul judeţului Galaţi, cu 104 persoane accidentate – reprezentând 20,8 % din total accidente;*

*În perioada anilor 2015 – 2017:*

* *în medie, 11,41 din totalul accidentelor de muncă la nivel jud. Galaţi, au fost accidente de muncă de circulaţie,*
* *23,88 % din totalul persoanelor accidentate, au fost implicate în accidente de circulaţie şi*
* *38,09 % din totalul accidentelor de muncă de circulaţie, au fost accidente de traseu.*

În perioada următoare vor avea loc acţiuni de verificare şi control la transportatorii auto care vor avea ca obiect verificarea modului în care se respectă cerinţele minime de securitate şi sănătate în muncă pentru transportul rutier al mărfurilor periculoase.

p. Inspector şef

Viorel DUMITRU

Inspector Şef Adjunct SSM

Carmen Păunica Corodeanu

Inspector

Compartiment Comunicare şi Relaţii şi Publicul